รายงานการประชุมสภาเทศบาลตำบลป่าโมก

สมัยสามัญ สมัยแรก ประจำปี พ.ศ. 2562

วันพฤหัสบดีที่ 21 กุมภาพันธ์ 2562 เวลา 10.00 น.

ณ ห้องประชุมสภาเทศบาลตำบลป่าโมก

.......................................

# ผู้เข้าประชุม

 ๑. พันเอกอำนวย ต้องประสงค์ ประธานสภาเทศบาล

๒. นายมนู สังข์ศิริ รองประธานสภาเทศบาล

๓. นายพยนต์ ชุนหจันทร์ สมาชิกสภาเทศบาล

4. นายศรีวิชัย สุขสะอาด สมาชิกสภาเทศบาล

5. นางสาวมาลัย บุญประดับ สมาชิกสภาเทศบาล

 6. นางอรุณี กล่อมกูล สมาชิกสภาเทศบาล

7. นายบำรุง แย้มนิยม สมาชิกสภาเทศบาล

 8. นายฉลวย กระจ่างจิตร์ สมาชิกสภาเทศบาล

 9. นางสาวชนากานต์ แป้งนวล สมาชิกสภาเทศบาล

 10. นายสุพจน์ ฉัตร์เงิน สมาชิกสภาเทศบาล

 11. นายอารยัน จำนงค์วุฒิ สมาชิกสภาเทศบาล

 12. นายเอนก เล็กนิคม สมาชิกสภาเทศบาล

๑3. นายสุพล เรืองฤทธิ์ เลขานุการสภาเทศบาล

# ผู้เข้าร่วมประชุม

 ๑. นายสมศักดิ์ ชื่นนิยม นายกเทศมนตรี

 ๒. นายกล้าณรงค์ เชื้อบุญมี รองนายกเทศมนตรี

 3. นางสาวกนกวรรณ ชื่นนิยม รองนายกเทศมนตรี

 4. นายยงยุทธ สุดใจ เลขานุการนายกเทศมนตรี

 5. นายกรรมาธิการ จิตตะมาก ที่ปรึกษานายกเทศมนตรี

 6. นายธานินทร์ สินธุประสิทธิ์ หัวหน้าสำนักปลัดเทศบาล

7. นางจีรนันท์ วุ่นวงศ์ ผู้อำนวยการกองคลัง

 8. นางสาวสุวรรณา วัชรอาภาไพบูลย์ ผู้อำนวยการกองการศึกษา

 9. นายนิยุตชัย มหาพรหม ผู้อำนวยการกองสาธารณสุขและสิ่งแวดล้อม

 10. นายปราโมทย์ ชื่นนิยม รก.ผู้อำนวยการกองช่าง

 11. นายชุมพล ภู่พวง (แทน)ผู้อำนวยการโรงเรียนชุมชนเทศบาลวัดปาโมกข์

 12. นายสุเทพ กลิ้งกลม รก.ผู้อำนวยการโรงเรียนเทศบาลวัดพินิจธรรมสาร

 13. นางสาวอ้อมเดือน พงษ์แดง (แทน)ผู้อำนวยการโรงเรียนเทศบาลวัดโบสถ์วรดิตถ์

 14. นางสาวสีนวล สุ่มประเสริฐ รก.ผู้อำนวยการโรงเรียนเทศบาลวัดแจ้ง

 15. นางคนึงนิจ กลีบบัว รก. ผู้อำนวยการโรงเรียนเทศบาลวัดอัมพวัน

 16. นายสมชัย สุนทรเมฆินทร์ ผู้อำนวยการโรงเรียนเทศบาลวัดแสนสุข

17.นางเกณิกา .../2

2

17. นางเกณิกา เสือหัน หัวหน้าฝ่ายอำนวยการ

18. นางภาสินี ฤกษ์สุนทร หัวหน้าฝ่ายบริหารงานคลัง

 19. นางสาวจีรภา สุขคำ ผู้จัดการสถานธนานุบาล

 20. นายอุปถัมภ์ เข็มทอง หัวหน้างานป้องกันฯ

 21. นางวัชรี จารุตันติกร เจ้าพนักงานส่งเสริมการท่องเที่ยวชำนาญงาน

 22. นางประภาพรรณ กลีบกลาง เจ้าพนักงานธุรการปฏิบัติงาน

เริ่มประชุมเวลา 10.00 น.

นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาเทศบาล ขณะนี้ที่ประชุมสมาชิกสภาเทศบาลตำบลป่าโมกครบองค์ประชุมแล้ว ขอกราบเรียนเชิญท่านประธานสภาเทศบาลจุดธูปเทียนบูชาพระรัตนตรัย และทำหน้าที่ประธานการประชุมตามระเบียบวาระต่อไป

 พันเอกอำนวย ต้องประสงค์ ประธานสภาเทศบาล ขณะนี้สมาชิกสภาเทศบาลตำบลป่าโมกครบองค์ประชุมแล้ว อยู่ในที่ประชุม 12 ท่าน ผมขอเปิดประชุมสภาเทศบาลตำบลป่าโมก สมัยสามัญ สมัยแรก ประจำปี 2562 ผมขอเชิญท่านปลัดเทศบาลในฐานะเลขานุการสภาเทศบาลตำบลป่าโมกอ่านประกาศของสภาเทศบาล เรื่อง กำหนดวันเริ่มประชุมสภาเทศบาล

 นายสุพล เรืองฤทธิ์ ปลัดเทศบาล/เลขานุการสภาเทศบาล

ประกาศสภาเทศบาลตำบลป่าโมก

เรื่อง กำหนดวันเริ่มประชุมสภาเทศบาล สมัยสามัญ สมัยแรก ประจำปี 2562

...................................

 อาศัยอำนาจตามความในหมวด 2 ข้อ 21 แห่งระเบียบกระทรวงมหาดไทย ว่าด้วย ข้อบังคับ การประชุมสภาท้องถิ่น พ.ศ.2547 และโดยมติของสภาเทศบาลในการประชุมสภาเทศบาล สมัยสามัญ สมัยแรก ประจำปี 2561 เมื่อวันที่ 27 กุมภาพันธ์ 2561

 จึงประกาศกำหนดวันเริ่มประชุมสภาเทศบาล สมัยสามัญ สมัยแรก ประจำปี 2562 ในเดือน กุมภาพันธ์ 2562 ตั้งแต่วันที่ 1 กุมภาพันธ์ 2562 เป็นต้นไป

 ประกาศ ณ วันที่ 2 เดือน มกราคม พ.ศ. 2562

 พันเอก อำนวย ต้องประสงค์

 (อำนวย ต้องประสงค์)

 ประธานสภาเทศบาลตำบลป่าโมก

 พันเอกอำนวย ต้องประสงค์ ประธานสภาเทศบาล ขอบคุณครับ ผมขอเข้าสู่ระเบียบวาระการประชุมต่อไป

**ระเบียบวาระที่ 1 เรื่อง ที่ประธานจะแจ้งให้ที่ประชุมทราบ**

 พันเอกอำนวย ต้องประสงค์ ประธานสภาเทศบาล ผมไม่มีเรื่องที่จะแจ้งให้ที่ประชุมทราบนะครับ

 **ที่ประชุม รับทราบ**

**ระเบียบวาระที่ 2 เรื่อง รับรองรายงานการประชุมสภาเทศบาล สมัยสามัญ สมัยที่ 4 ประจำปี 2561 เมื่อวันที่ 28 พฤศจิกายน 2561**

พันเอกอำนวย .../3

3

 พันเอกอำนวย ต้องประสงค์ ประธานสภาเทศบาล สำหรับรายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี 2561 เมื่อวันที่ 28 พฤศจิกายน 2561 เจ้าหน้าที่ได้จัดส่งรายงานการประชุมดังกล่าวให้กับสมาชิกทุกท่านล่วงหน้าแล้ว มีสมาชิกท่านใดและผู้บริหารท่านใดจะขอแก้ไขเพิ่มเติม หรือไม่ ขอเชิญครับ

 นายกล้าณรงค์ เชื้อบุญมี รองนายกเทศมนตรี กราบเรียนท่านประธานสภาที่เคารพ ท่านสมาชิกผู้ทรงเกียรติ กระผมขอแก้ไขรายงานการประชุมหน้าที่ 47 บรรทัดที่ 10 **ข้อความเดิม** หินก็เป็นคละ **ข้อความที่ถูกต้อง** หินก็เป็นหินคละ ต่อไปหน้าที่ 50 บรรทัดที่ 22 **ข้อความเดิม** กราบเรียนท่านปรานสภาที่เคารพ **ขอแก้ไขเป็น** กราบเรียนท่านประธานสภาที่เคารพ และบรรทัดที่ 24 **ข้อความเดิม** งานประชาสัมพันธ์ทำเป็นสกรุ๊ปเล็ก ๆ **ข้อความที่ถูกต้อง** งานประชาสัมพันธ์ทำเป็นบทความเล็ก ๆ ประกาศให้ประชาชนทราบครับ

 พันเอกอำนวย ต้องประสงค์ ประธานสภาเทศบาล ขอบคุณครับ มีสมาชิกท่านอื่นจะขอแก้ไขอีกไหมครับ (ไม่มี) ถ้าไม่มีผู้ขอแก้ไข ผมจะขอให้สมาชิกรับรองด้วยครับ

 สมาชิกท่านใดรับรองรายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี

2561 เมื่อวันที่ 28 พฤศจิกายน 2561 ขอความกรุณายกมือครับ สมาชิกรับรอง 11 ท่าน

 สมาชิกไม่รับรอง ไม่มีนะครับ

 **ที่ประชุม มีมติรับรองรายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี 2561 เมื่อวันที่ 28 พฤศจิกายน 2561**

**ระเบียบวาระที่ 3 เรื่อง กำหนดสมัยประชุมสภาเทศบาล สมัยสามัญ ประจำปี พ.ศ. 2562 และกำหนดวันเริ่มประชุมสมัยสามัญ สมัยแรก ของปี พ.ศ. 2563**

 พันเอกอำนวย ต้องประสงค์ ประธานสภาเทศบาล ผมขอปรึกษาเพื่อนสมาชิกฯ เพื่อกำหนดสมัยประชุมสามัญประจำปี ซึ่งการกำหนดสมัยประชุมสามัญประจำปีจะเป็นการกำหนดตามปี พ.ศ. โดยในครั้งนี้จะเป็นการกำหนดสมัยประชุมสามัญประจำปี พ.ศ. 2562 และกำหนดวันเริ่มสมัยประชุมสามัญ สมัยแรก ของปี พ.ศ. 2563 ขอให้เลขานุการสภาเทศบาล ชี้แจงกฎหมายที่เกี่ยวข้องฯ ด้วยครับ ขอเชิญครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาที่เคารพ ท่านสมาชิกฯ ผู้ทรงเกียรติ ตามพระราชบัญญัติเทศบาล พ.ศ.2496 แก้ไขเพิ่มเติมถึง (ฉบับที่ 13) พ.ศ.2552 มาตรา 24 กำหนดว่า “ในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรกและวันเริ่มประชุมสมัยสามัญประจำปีให้สภาเทศบาลกำหนด” และวรรคสี่ กำหนดว่า “สมัยประชุมสามัญสมัยหนึ่งๆ ให้มีกำหนดไม่เกินสามสิบวัน ฯลฯ” และตามระเบียบกระทรวงมหาดไทย ว่าด้วย ข้อบังคับการประชุมสภาท้องถิ่น พ.ศ.2547 ข้อ 21 กำหนดว่า “การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้น วันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี ฯลฯ” สำหรับสมัยประชุมสามัญ สมัยแรก ประจำปี 2562 ได้กำหนดไว้แล้วเมื่อการประชุมสภาเทศบาลตำบลป่าโมก สมัยสามัญ สมัยแรก ประจำปี 2561 เมื่อวันที่ 27 กุมภาพันธ์ 2561 ขอเชิญท่านประธานสภาเทศบาลครับ

 พันเอกอำนวย ต้องประสงค์ ประธานสภาเทศบาล ขอบคุณครับ ขอเชิญสมาชิกฯ เสนอสมัยประชุมสภาเทศบาล สมัยสามัญ ประจำปี 2562 สำหรับการประชุมสมัยแรกของปีนี้เราได้กำหนดไว้แล้ว

ในการประชุม .../4

4

ในการประชุมสภาเทศบาลตำบลป่าโมก สมัยสามัญ สมัยแรก ประจำปี 2561 เมื่อวันที่ 27 กุมภาพันธ์ ปีที่แล้ว สำหรับการประชุมครั้งนี้เราจะกำหนดสมัยประชุมสมัยสามัญของปีนี้ อีก 3 สมัย และการประชุมสมัยสามัญ สมัยแรกของปีหน้า อีก 1 สมัย ขอเชิญครับ

 นางสาวชนากานต์ แป้งนวล สมาชิกสภาเทศบาล ดิฉัน นางสาวชนากานต์ แป้งนวล สมาชิกสภาเทศบาลตำบลป่าโมก ขอเสนอให้มีการประชุมสมัยสามัญ โดยกำหนดสมัยละ 30 วัน ดังนี้

 สมัยที่ 2 ตั้งแต่วันที่ 1 พฤษภาคม 2562 – วันที่ 30 พฤษภาคม 2562

 สมัยที่ 3 ตั้งแต่วันที่ 1 สิงหาคม 2562 – วันที่ 30 สิงหาคม 2562

 สมัยที่ 4 ตั้งแต่วันที่ 1 พฤศจิกายน 2562 – วันที่ 30 พฤศจิกายน 2562

 ในปี พ.ศ.2563 ขอเสนอให้มีการประชุมสมัยสามัญ สมัยแรก วันที่ 1 กุมภาพันธ์ 2563 เป็นต้นไป

 พันเอกอำนวย ต้องประสงค์ ประธานสภาเทศบาล ขอผู้รับรอง (มีผู้รับรองถูกต้อง) มีท่านใดเสนอเป็นอย่างอื่นหรือไม่ เมื่อไม่มีผู้ใดเสนอเป็นอย่างอื่น ผมขอมติจากที่ประชุมว่า ผู้ใดเห็นชอบกับการที่ท่านชนากานต์ แป้งนวล เสนอ กรุณาออกเสียงยกมือครับ (ถูกต้องครับ)

 **ที่ประชุม มีมติเห็นชอบเป็นเอกฉันท์ ดังนี้**

 **สมัยที่ 2 ตั้งแต่วันที่ 1 พฤษภาคม 2562 – วันที่ 30 พฤษภาคม 2562**

 **สมัยที่ 3 ตั้งแต่วันที่ 1 สิงหาคม 2562 – วันที่ 30 สิงหาคม 2562**

 **สมัยที่ 4 ตั้งแต่วันที่ 1 พฤศจิกายน 2562 – วันที่ 30 พฤศจิกายน 2562**

 **ในปี พ.ศ. 2563 ให้มีการประชุมสมัยสามัญ สมัยแรก วันที่ 1 กุมภาพันธ์ 2563 เป็นต้นไป**

**ระเบียบวาระที่ 4 ญัตติ**

 **4.1 เรื่อง ขออนุมัติโอนเงินงบประมาณรายจ่ายประจำปีงบประมาณ พ.ศ. 2562 เพื่อไปตั้งจ่ายเป็นรายการใหม่ เพื่อจัดทำโครงการก่อสร้างถนนคอนกรีตเสริมเหล็กจากวัดพินิจธรรมสาร ไปทางทิศใต้ (กองช่าง)**

 พันเอกอำนวย ต้องประสงค์ ประธานสภาเทศบาล ขอเชิญคณะผู้บริหารเสนอญัตติครับ

 นายสมศักดิ์ ชื่นนิยม นายกเทศมนตรี กราบเรียนท่านประธานที่เคารพ ท่านสมาชิกผู้ทรงเกียรติ ผมขออนุญาตมอบให้ นางสาวกนกวรรณ ชื่นนิยม รองนายกเทศมนตรี เป็นผู้เสนอรายงานครับ

 พันเอกอำนวย ต้องประสงค์ ประธานสภาเทศบาล อนุญาต เชิญครับ

 นางสาวกนกวรรณ ชื่นนิยม รองนายกเทศมนตรี กราบเรียนท่านประธานสภาที่เคารพ และท่านสมาชิกผู้ทรงเกียรติ ดิฉันขอแถลงญัตติ เรื่อง ขออนุมัติโอนเงินงบประมาณรายจ่ายประจำปีงบประมาณ พ.ศ. 2562 เพื่อไปตั้งจ่ายเป็นรายการใหม่ เพื่อจัดทำโครงการก่อสร้างถนนคอนกรีตเสริมเหล็กจากวัดพินิจธรรมสาร ไปทางทิศใต้

ตามที่เทศบาลตำบลป่าโมก ได้จัดทำงบประมาณรายจ่ายประจำปีงบประมาณ พ.ศ.2562 แผนงานเคหะและชุมชน งานไฟฟ้าถนน หมวดค่าที่ดินและสิ่งก่อสร้าง ประเภทค่าก่อสร้างสิ่งสาธารณูปโภค เพื่อเป็นค่าก่อสร้างโครงการก่อสร้างปรับปรุงถนนคอนกรีตเสริมเหล็กริมเขื่อนป้องกันตลิ่งบริเวณปากคลองบ้านสาย งบประมาณ 822,000 บาท (แปดแสนสองหมื่นสองพันบาทถ้วน) เนื่องจากทางชลประทานได้เข้ามาบูรณะซ่อมแซมเส้นทางริมเขื่อนสายนี้แล้ว ทำให้เทศบาลตำบลป่าโมก ไม่ต้องใช้งบประมาณเพื่อบูรณะซ่อมแซมตามที่ได้ตั้งงบประมาณไว้

ทั้งนี้ เพื่อก่อให้เกิด .../5

5

ทั้งนี้ เพื่อก่อให้เกิดประโยชน์กับประชาชนผู้ใช้เส้นทางนี้ต่อเนื่องกันจนถึงวัดพินิจธรรมสาร จึงเห็นควรปรับปรุงเส้นทางต่อเนื่องจากหัวถนนซอยบริเวณบ้านนางสมบัติ สินธุยี่ ที่เชื่อมต่อกับทางหลวงสาย 309 (อยุธยา-อ่างทอง) ไปเชื่อมต่อกับถนนทางเข้าวัดพินิจธรรมสาร เพื่อให้ประชาชนในละแวกนั้นสามารถเดินทางได้โดยสะดวกปลอดภัย โดยทำการก่อสร้างผิวทางคอนกรีตเสริมเหล็ก กว้างประมาณ 3.00 เมตร ยาวประมาณ 280.0 เมตร หนาเฉลี่ย 0.15 เมตร หรือคิดพื้นที่รวมไม่น้อยกว่า 840.00 ตารางเมตร งบประมาณ 495,100 บาท (สี่แสนเก้าหมื่นห้าพันหนึ่งร้อยบาทถ้วน)

ดังนั้น จึงขอเสนอญัตติขออนุมัติโอนเงินรายจ่ายประจำปีงบประมาณ พ.ศ. 2562 เพื่อไปตั้งจ่ายเป็นรายการใหม่ แผนงานเคหะและชุมชน งานไฟฟ้าถนน หมวดค่าที่ดินและสิ่งก่อสร้าง ประเภทค่าก่อสร้างสิ่งสาธารณูปโภค เพื่อเป็นค่าก่อสร้างถนนคอนกรีตเสริมเหล็กจากวัดพินิจธรรมสารไปทางทิศใต้ งบประมาณ 495,100 บาท (สี่แสนเก้าหมื่นห้าพันหนึ่งร้อยบาทถ้วน)

 ฉะนั้น เพื่อให้เป็นไปตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ. 2541 หมวด 4 ข้อ 27 การโอนเงินงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยนหรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น

 จึงเรียนมาเพื่อโปรดพิจารณาอนุมัติต่อไป

 ขอแสดงความนับถือ

  สมศักดิ์ ชื่นนิยม

  (นายสมศักดิ์ ชื่นนิยม)

  นายกเทศมนตรีตำบลป่าโมก

 พันเอกอำนวย ต้องประสงค์ ประธานสภาเทศบาล ขอบคุณครับ ตามที่คณะผู้บริหารเสนอมานี้ มีสมาชิกท่านใดจะอภิปรายหรือซักถาม หรือไม่ครับ เชิญครับ

 นางสาวชนากานต์ แป้งนวล สมาชิกสภาเทศบาล กราบเรียนท่านประธานสภาที่เคารพ เรื่องโครงการ ก่อสร้างถนนวัดพินิจธรรมสาร จะดำเนินการปีนี้เลยใช่ไหมค่ะ

 นายสุพล เรืองฤทธิ์ ปลัดเทศบาล/เลขานุการสภาเทศบาล ต้องรอการอนุมัติจากสภาเทศบาลวันนี้ก่อนครับถึงจะดำเนินการขั้นตอนต่อไปได้ครับ

 พันเอกอำนวย ต้องประสงค์ ประธานสภาเทศบาล ขอบคุณครับ มีสมาชิกท่านใดจะอภิปรายหรือซักถามอีกหรือไม่ครับ (ไม่มี) ถ้าไม่มีผมจะขอมติจากที่ประชุมนะครับ

 สมาชิกท่านใดอนุมัติให้โอนเงินงบประมาณรายจ่ายประจำปีงบประมาณ พ.ศ. 2562 เพื่อไปตั้งจ่ายเป็นรายการใหม่ เพื่อจัดทำโครงการก่อสร้างถนนคอนกรีตเสริมเหล็กจากวัดพินิจธรรมสาร ไปทางทิศใต้ ของหน่วยงานกองช่าง กรุณาออกเสียงยกมือ (อนุมัติ 11 เสียง)

 สมาชิกไม่อนุมัติ ไม่มีนะครับ

 **ที่ประชุม มีมติอนุมัติให้โอนเงินงบประมาณรายจ่ายประจำปีงบประมาณ พ.ศ. 2562 เพื่อไปตั้งจ่ายเป็นรายการใหม่ เพื่อจัดทำโครงการก่อสร้างถนนคอนกรีตเสริมเหล็กจากวัดพินิจธรรมสารไปทางทิศใต้**

**ระเบียบวาระที่ 5 เรื่อง อื่น ๆ**

 **5.1 เรื่อง ตอบข้อซักถามของสมาชิกในการประชุมครั้งที่แล้ว**

พันเอกอำนวย ต้องประสงค์ ประธานสภาเทศบาล ในการประชุมสภาเทศบาล สมัยสามัญ สมัยที่ 4 ประจำปี 2561 เมื่อวันที่ 28 พฤศจิกายน 2561 มีสมาชิกสภาเทศบาลได้เสนอแนะ ดังนี้

1.เรื่องความปลอดภัย .../6

6

 1. เรื่องความปลอดภัยของเจ้าหน้าที่ช่างไฟฟ้า ท่านฉลวย กระจ่างจิตร์ สมาชิกสภาเทศบาล ได้เสนอให้ฝ่ายบริหารได้จัดหาเข็มขัดนิรภัยให้กับเจ้าหน้าที่ผู้ปฏิบัติงานด้านไฟฟ้า กับจัดหาแว่นตา รองเท้าบู้ท ให้กับเจ้าหน้าที่ตัดหญ้าด้วย

 2. เรื่องโครงการไทยนิยมยั่งยืน ท่านฉลวย กระจ่างจิตร์ สมาชิกสภาเทศบาล ได้เสนอขอให้เทศบาลดำเนินการเพิ่มเติมเทดินลูกรังช่วงใต้วัดแจ้งไปถึงโรงน้ำตาลที่ยังขาดด้วย

 3. เรื่องแสงสว่างของชุมชนย่อยที่ 9 บ้านวัดแจ้ง ท่านฉลวย กระจ่างจิตร์ สมาชิกสภาเทศบาล ได้เสนอขอให้เทศบาลดำเนินการติดตั้งแสงสว่างบ้านวัดแจ้ง ถนนช่วงจากต้นมะขามด้านทิศใต้ให้ด้วย

 4. เรื่องปัญหากระทบกระทั่งระหว่างเทศบาลกับประชาชน ท่านฉลวย กระจ่างจิตร์ สมาชิก สภาเทศบาล ได้เสนอเรื่องนี้ซึ่งท่านสุพล เรืองฤทธิ์ ปลัดเทศบาล ได้ชี้แจงเรียบร้อยแล้ว

 5. เรื่อง ขอบคุณทางฝ่ายบริหาร ท่านบำรุง แย้มนิยม สมาชิกสภาเทศบาล ได้ขอบคุณทางฝ่ายบริหารที่ได้บรรจุโครงการต่าง ๆ ที่ประชาชนต้องการไว้ในแผนเพื่อดำเนินการต่อไปแล้ว

ทั้งหมดนี้ทางฝ่ายบริหารจะชี้แจงเพิ่มเติมอีกหรือไม่ครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล มีเรื่องที่จะแจ้งให้ที่ประชุมทราบ โครงการ ต่าง ๆ ที่เราติดไว้ เนื่องจากระเบียบของกรมบัญชีกลางในเรื่องการกำหนดราคากลาง ตอนนี้เราได้ส่งช่างไปอบรมเรื่องคิดคำนวณราคากลาง ซึ่งได้ผ่านการอบรมมา 1 ชุดแล้ว เทศบาลจะเร่งดำเนินการในเรื่องของการกำหนดราคากลาง ก็จะมีของไฟฟ้า โรงเรียนเทศบาล และจะเร่งการประกวดราคา ซึ่งราคากลางตอนนี้อยู่ที่กองคลังแล้ว และจะมีของวัดอัมพวัน ในเรื่องของราคากลาง น่าจะส่งให้กองคลังแล้ว ในส่วนของโครงการของโรงเรียนที่ต่อเติมอาคารเรียนโรงเรียนวัดแสนสุข กับก่อสร้างโรงอาหารโรงเรียนวัดแจ้ง ตอนนี้ใกล้จะเสร็จแล้ว เราขาดบุคลากรในเรื่องการคิดคำนวณราคากลางต่างๆ ต้องอาศัยบุคลากรข้างนอกมาช่วยด้วย

เดือนหน้าจะส่งรายละเอียดให้กองคลังดำเนินการในเรื่องการจัดซื้อจัดจ้างต่อไป ส่วนโครงการห้องน้ำ บขส.ก็จะให้เสร็จภายใน 6 เดือนแรกให้เสร็จ มันเกี่ยวเนื่องด้วยกับการคำนวณราคากลาง และระเบียบมันเปลี่ยนใหม่ ๆ ด้วย ก็ต้องอาศัยทางเจ้าหน้าที่กองช่างไปเข้ารับการอบรมในเรื่องการคิดคำนวณราคากลาง การคำนวณราคากลางเราคำนวณราคาต่ำเราจะได้เปรียบ แต่มันเป็นโทษเหมือนเราไปกลั่นแกล้งผู้รับจ้าง เพราะฉะนั้นการคำนวณราคากลางต้องเป็นไปตามระเบียบของกรมบัญชีกลาง ถ้าสูงไปเราก็โดนอีก เราไปเอื้อประโยชน์ให้กับผู้รับจ้างอีก เพราะฉะนั้นการคำนวณราคากลาง เราส่งเจ้าหน้าที่เข้ารับการอบรม งานของเราก็เริ่มเดินหน้าแล้ว ก็ขอนำเรียนท่านสมาชิกได้รับทราบ ขอบคุณครับ

 พันเอกอำนวย ต้องประสงค์ ประธานสภาเทศบาล ขอบคุณครับ สำหรับเรื่องห้องน้ำท่ารถ บขส. ผมได้รับแจ้งจากผู้ใช้บริการว่า ห้องน้ำสกปรก คนเฝ้าไม่ดูแลทำความสะอาดเลย ผมขอนำเรียนฝ่ายบริหาร ได้รับทราบครับ

 **ที่ประชุม รับทราบ**

 **5.2** **เรื่อง ข้อเสนอแนะของสมาชิกสภาเทศบาล**

 พันเอกอำนวย ต้องประสงค์ ประธานสภาเทศบาล ท่านสมาชิกมีเรื่องอะไรจะเสนอแนะฝ่ายบริหารบ้างเชิญครับ

 นายฉลวย กระจ่างจิตร์ สมาชิกสภาเทศบาล กราบเรียนท่านประธานสภาเทศบาลที่เคารพ และท่านสมาชิกผู้ทรงเกียรติ ผมนายฉลวย กระจ่างจิตร์ สมาชิกสภาเทศบาล เขต 1 ขออนุญาตนำข้อเสนอ แนะเรื่องการพัฒนาเทศบาลของเรา เนื่องจากตอนนี้ถนนสาธารณะจากสี่แยกคลองข่อยเข้าไปวัดเกตุ –

วัดโบสถ์สายทอง มีสภาพที่ชำรุดทรุดโทรมเป็นอย่างมาก ตรงช่วงศาล ถ้าเป็นเขตของเทศบาลก็ขออนุญาต

กองช่างเข้าไป.../7

7

กองช่างเข้าไปตรวจสอบดูแล เพราะมีหลุมที่ใหญ่มาก หากจะแก้ไขเบื้องต้นก็ขอความอนุเคราะห์เทศบาลนำลูกรังไปฝังกลบหลุมให้ด้วยครับ จึงนำเรียนมาเพื่อให้เทศบาลได้แก้ไขต่อไป ขอบคุณครับ

 **ที่ประชุม รับไปดำเนินการ**

 พันเอกอำนวย ต้องประสงค์ ประธานสภาเทศบาล มีท่านใดจะเสนอเรื่องอื่นอีกหรือไม่ครับ (ไม่มี) ถ้าไม่มี ผมมีเรื่องที่จะนำเสนอ 1 เรื่อง คือ เรื่องเครื่องเสียงชุดประชุมประจำห้องประชุมสภาเทศบาล ในการประชุมสภาเทศบาล สมัยสามัญ สมัยที่ 2 เมื่อวันที่ 22 พฤษภาคม 2561 ผมได้เสนอเรื่อง เครื่องเสียงชุดประชุมประจำห้องประชุมสภาเทศบาล โดยขอให้ฝ่ายบริหารได้พิจารณาจัดสรรงบประมาณเพื่อจัดซื้อเครื่อง เสียงชุดประชุมมาทดแทนเครื่องเสียงชุดประชุมในปัจจุบันใหม่ได้แล้ว เนื่องจากเครื่องเสียงชุดประชุมนี้ได้จัดซื้อมาเป็นเวลานานแล้วไม่ต่ำกว่า 10 ปี มีการเสื่อมชำรุดใช้งานไม่ได้ ในวันข้างหน้าอาจจะมีงานประชุมสำคัญๆ ที่จะต้องใช้ชุดประชุม ผมอยากจะเร่งรัดให้ดำเนินการโดยเร็วครับ ท่านปลัดครับขณะนี้ได้ดำเนิน การไปถึงขั้นไหนแล้วครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล ขออนุญาตท่านประธานฯ หากท่านนายกฯ อนุญาต ก็คงต้องหาผู้รับจ้างและนำรายละเอียดให้ท่านนายกฯ ดูว่าราคาเท่าไหร่ ส่วนงบประมาณมีอยู่แล้วครับ ต้องให้ผู้บริหารตัดสินใจว่าจะทำหรือไม่ทำ ส่วนผมมีหน้าที่ดำเนินการต่อครับ

 พันเอกอำนวย ต้องประสงค์ ประธานสภาเทศบาล ขอบคุณครับ ก็คงมีความหวังบ้าง ฝากท่านนายกฯ ช่วยดำเนินการด้วยครับ

 **ที่ประชุม รับทราบ**

 พันเอกอำนวย ต้องประสงค์ ประธานสภาเทศบาล มีท่านใดจะเสนอเรื่องอื่น ๆ อีกไหมครับ

ขอเชิญครับ (ไม่มี) นะครับ เมื่อไม่มีเรื่องอื่นๆ แล้ว การประชุมสภาเทศบาลได้ดำเนินการมาครบตามระเบียบ วาระการประชุมแล้ว ผมขอขอบคุณสมาชิกสภาเทศบาล คณะผู้บริหารและผู้เข้าร่วมประชุมทุกท่าน และขอปิดการประชุม สมัยสามัญ สมัยแรก ประจำปี 2562 แต่เพียงเท่านี้ ขอบคุณครับ

**เลิกประชุมเวลา ๑๒.20 น.**

 (ลงชื่อ) ผู้จดรายงานการประชุม

 (นางจิรฐา โชติธนะภัทร)

 เจ้าพนักงานธุรการชำนาญงาน

 (ลงชื่อ) ผู้ตรวจรายงานการประชุม

 (นายธานินทร์ สินธุประสิทธิ์)

 หัวหน้าสำนักปลัดเทศบาล

###  (ลงชื่อ) เลขานุการสภาเทศบาล

 (นายสุพล เรืองฤทธิ์)

### รายงาน

**การประชุมสภาเทศบาลตำบลป่าโมก**

**สมัยสามัญ สมัยแรก**

**ประจำปี 2562**

**วันพฤหัสบดีที่ ๒1 กุมภาพันธ์ ๒๕๖2**

**ณ ห้องประชุมสภาเทศบาลตำบลป่าโมก**